喜弟觀得孫彌月數句識之
作者：陳著
朝代：宋

paragraphs: 我昔四十七，正室熊始抱。
命蹇坐遲晚，不及含飴笑。
今汝絕勝我，較我一年早。
手撫宗嫡孫，況有眉壽老。
汝心當何如，喜氣浮襁褓。
何幸親見之，是子當跨竈。
深源出芳流，盛德受豐報。
家慶三世圖，人閒如此少。
彌月湯餠席，雲集尊與少。
歡極不知醉，老懷得傾倒。
平生汝從我，篤友肝膽照。
凜然來者懼，今乃知有紹。
回首我四兒，賢否雖未料。
庶如我汝心，世世式相好。